Lati lapanakni yu ixtavilanal Jerusalén taꞌaqtayl talalhisakmiy,
va tanaul:
—¿Jantu kaval yu aniy lapanaki yu tatꞌajun lakxkaunan para katamaqnil?
Chavay mas tꞌajun chivin la ixlakaꞌukxpukꞌan ni lapanakni,
yu lhachimoꞌonun jantu tuꞌuchun tajuniy.
¿Ex vachu talhakapuꞌan ni yucha va Cristo yu Dios lakꞌulata?
Ni kijnan ox kꞌatsayau taꞌan laqsaval minchal ni yucha.
Pero yu Cristo tejkan kaminaꞌ jantu matichun kamispayaꞌ toꞌoxtaycha kaminanta,
ex ka jantu yucha.
Tejkan qasmaklhi ni Jesús tacha ixtatꞌajun juninin,
ex aqtayl jalaqxaqalay pꞌaysni ancha ixpulakna laka ay lakatajtan,
va jalakjunil:
—Uxiknan ox kilamispayau,
ox kꞌatsꞌayatꞌik toꞌoxtaycha kminchal.
Pero jantu kilaqꞌaman kakmil.
Va kimPay kimalaqachal.
Yucha najun yu laqsaval pero yu uxiknan jantu mispꞌayatꞌik.
Ni kitꞌin ox kmispay.
Kmintachal kun yucha,
va yucha yu kimalaqachal kakmil aniy.
Ex astan lati ixtalaqxaqamaputun pero jantu matichun kachꞌapal.
Jantukaꞌ ixlakachin julchan yu Dios laksaklhi para katalhimaqchapul.
Qaynlhuu lapanakni talhakapuꞌal.
Vachuꞌ ixtanajun:
—¿Tas kunacha tejkan kaminaꞌ ni Cristo?
¿Kamakayaꞌ ni yucha apalay lajꞌay axtoqnu xajantu yu aniy lapanaki?
Ni fariseos takꞌatsal ni lapanakni va chuncha ixtalhilakchiviniy ni Jesús.
Chuncha ni yuꞌuncha ali yu xaꞌukxtinin kuras talhijunil yu xapolicias ni ay lakatajtan para kataꞌal laqxaqamanan.
Ex ni Jesús naul:
—Kitꞌin jantucha paqlhuu kaktaulaꞌ kun uxiknan.
Niman kaklaqꞌanchoqoyaꞌ yu kimalaqachal.
Astan uxiknan kilalakxkauyau pero jantu lay kilatemayau.
Jantu lay kapꞌinapitik taꞌan kitꞌin kaktaulanta.
Chuncha ni israelitas aqtayl talalhisakmiy,
va tanaul:
—¿Tas ancha kaꞌanacha ni yucha ni jantu lay katemayau?
¿Kalaqꞌanaꞌ taꞌan tavilanal yu jantu israelitas kataval y kalakmalaniyaꞌ?
Kintajunan “Kilalakxkauyau pero jantu kilatemayau.”
Vachu najun “Jantu lay kapꞌinapitik taꞌan kitꞌin kaktaulanta.”
¿Tis va suncha naunputun?
Tejkan va paqtauncha para kalal ni kꞌatan,
tayal ni Jesús,
va pꞌays chivinil,
va naul:
—Incha matichun oqputun xkan,
kilaqmilcha ni kitꞌin ex kaꞌoqlhicha.
Yu kilhakapuꞌan yucha kunaꞌ tacha najun la ixchivinti Dios:
“La xalhanuti kaxajtachal xkan yu xtaꞌa jatsukunti.”
Tejkan chuncha naul ni Jesús va ixlhichiviniy ni Espíritu Santo yu katalaqaꞌiyaꞌ ni lapanakni yu katalhakapuꞌanaꞌ ni yucha.
Pero ni Jesucristo jantukaꞌ ay ixmakakan xlhiyucha ni Espíritu Santo jantukaꞌ ixmin.
Ixꞌalin lati lapanakni tejkan chuncha taqasmaklhi,
va ixtajuniy:
—Laqsaval,
yucha va yu xalaqputeꞌeniꞌ ixchivinti Dios.
Y yu alati ixtajuniy:
—Yucha ni Cristo yu lakꞌulata Dios.
Pero lati ixtanajun:
—Jantu yuꞌ kaval ni Cristo.
Ni Cristo jantu kamintachal Galilea.
La ixchivinti Dios najun ni Cristo yu kaminaꞌ va ixpapanti David kunaꞌ.
Najun kaminaꞌ tsukunuꞌ laka putaulan Belén taꞌan la ixputaulan ixjunita ni David yu maqancha ixlhachimoꞌonun.
Chuncha ni lapanakni tatapulvaqlhi va por Jesús.
Lati ixtalhiꞌuxaꞌan laka pachꞌin pero jantu matichun kachꞌapal.
Ex yu xapolicias laka ay lakatajtan taminchoqolcha taꞌan ixtayanal ni fariseos ali ni xaꞌukxtinin kuras.
Va talhisakmil:
—¿Valiꞌiycha jantu kꞌalhitꞌantꞌik?
Chuncha ni policias taqaltayanal,
va tanaul:
—Jantu aqtaun matichun lapanaki chiviniy tacha yu aniy lapanaki.
Ex ni fariseos tanaul:
—¿Ex yu uxiknankꞌan vachucha tamakanutan ni yucha?
Jantu matichun jalhachimoꞌonuꞌ lhakapuꞌan.
Vachuꞌ ni kijnan yu fariseos kuntau jantu klhakapuꞌanau.
Vamun talhakapuꞌan ni valiꞌiy lapanakni yu jantu tamispay ixlhachimoꞌon ni Moisés.
Yuꞌuncha kalakmukꞌanikanaꞌ maqanlqajnati.
Ex ni Nicodemo yu aqtauncha laqkilal ni Jesús lakaputsꞌisni va jalakjunil:
—La kilhachimoꞌonkꞌan najun ni jantu lay valiꞌiy kꞌamukꞌanin laqtaqal qayntaun lapanaki.
Pꞌunaj maqskꞌiniy kaꞌasmaktꞌi yu najun ex kꞌalaqtsꞌintꞌanuyeꞌe incha makal laqtaqal.
Ex tanaul ni ixtꞌafariseos:
—¿Ex yu uxintꞌi vachu va machaqaꞌ Galilea kꞌatꞌi?
Kꞌalanin ixchivinti Dios ex ancha kꞌalaqtsꞌineꞌe ni jantu matichun yu xalaqputeꞌeniꞌ ixchivinti Dios kaminchal Galilea.
[
Ex astan tataxtul lakapulakchivin,
va taꞌanchoqol por qayntamin la ixchaqakꞌan.